Onderwerp: ANC: Nasionaliseringbeleid lankal verander Thu Jul 08, 2010 9:32 pm
Kaapstad - Die nasionalisering van myne was dalk in die 1950’s die ANC se mikpunt, maar dit is beslis nie meer vandag só nie, het een van die party se voorste denkers en beleidsghoeroes gesê.
Dit is trouens ’n slegte idee, het Joel Netshitenzhe, lid van die ANC se nasionale uitvoerende komitee (NUK) en tot onlangs nog die presidensie se beleidshoof, gesê.
Volgens hom bestaan daar nie genoeg bewyse dat so ’n staatsingryping hoegenaamd tot werkskepping, opheffing en ekonomiese ontwikkeling sal bydra nie.
Voorts kan die Vryheidsmanifes van 1955 nie as grondslag dien vir argumente ten gunste van nasionalisering nie omdat die ANC se benadering oor dekades verander en verfyn is.
Dié mening, in die nuutste uitgawe van die ANC-joernaal Umrabulo, is met ’n vurige reaksie deur Floyd Shivambu, die ANC-jeugliga se voorste proponent van na­sionalisering, begroet. Hy noem Netshitenzhe se standpunt in dieselfde tydskrif konserwatief en sê die jeugliga sal enige pogings om van die Vryheidsmanifes se bepalings af te wyk, beveg. Volgens hom moet die Vryheidsmanifes in sy geheel toegepas word soos destyds voorsien is.
Die debat rondom nasionalisering sal in September ’n klimaks bereik by die ANC se tussentydse nasionale konferensie in Durban. Die party se nasionale werkkomitee sal Maandag besprekingsdokumente oor dié en ander kwessies finaliseer.
Hoewel die konferensie nie bindende besluite kan neem nie, is dit ’n goeie aanduiding van wat om van die ANC se volgende nasionale konferensie in 2012 te verwag.
Shivambu se reaksie mag aandui dat die ANC nie nasionalisering as ’n realistiese beleidsrigting oorweeg nie en dat die jeugliga se veldtog begin stoom verloor.
Netshitenzhe het gesê die ANC se veranderde benadering tot nasionalisering is reeds uiteengesit in beleidstukke soos die Ready to Govern-dokument van 1992 en Strategy and Tactics van 2007.
Onderwerp: Re: ANC: Nasionaliseringbeleid lankal verander Thu Jul 08, 2010 9:33 pm
Duisende herdenk ikoon se vryheid
Groot vieringe vir Madiba
Paarl – Nasionalisering was ‘n beleid wat Nelson Mandela self ondersteun het, het Julius Malema Donderdag gesê.
Malema het gepraat by ‘n ANC-ontbyt wat by Drakenstein-gevangenis naby die Paarl gehou is om die 20ste herdenking van Mandela se vrylating te vier.
Malema het gesê dat Mandela ‘n generasie verteenwoordig het wat die ANC van ‘n gemiddelde organisasie na ‘n vegtende mag verander het.
Hy sê Mandela het gepraat van nasionalisering as ‘n beleid van die beweging.
“Ons staan gekant teen enige helde wat nasionalisering wil teenstaan en sê dat dit nie ‘n beleid van die ANC is nie,” het Malema gesê.
“Madiba self is beter geplaas om ‘n behoorlike interpretasie te gee van die Vryheidshandves, want hy was op die voorgrond as ‘n hoof-vrywilliger.”
Malema het verwys na die ANC se veldtog van openbare teenstand van die 1950s.
Hy het gesê dat Mandela by die Kliptown kongres van die mense ‘n leier was.
“Hy het baie goed verstaan wat die Vryheidshandves beteken. Dus wil vandag se jeug nie toestemming hê van enige individu om op te leef na die verwagtinge van die 1944-generasie nie.
“Mandela en sy generasie het gesê vryheid in ons leeftyd en ons wil vandag ekonomiese vryheid in ons leeftyd verkondig,” het Malema gesê.